"Meta jistaqsuni x'għandi bżonn, kont nitlobhom imorru jagħtu d-demm"
Missier ta' tliet ibniet u nannu ta' tifel għadu jista' jgawdi lill-familja tiegħu, bis-saħħa tad-donazzjonijiet tad-demm. Hekk kif illum qed jiġi ċċelebrat il-Jum Dinji tad-Donaturi tad-Demm, Newsbook tkellem ma' Raymond Borg ta' 54 sena mir-Rabat, li f'Marzu ta' sentejn ilu t-tobba qalulu li kellu każ rari ta' lukimja. Raymond irrakkonta kif meta kien qed jingħata t-trattament, wara kull kors tal-kimoterapija kienu jagħtuh bejn disa' u tnax-il borża demm. Mingħajr dan id-demm, Raymond ma kienx ikun jista' jjiġġieled din il-marda – battalja li llum dan il-missier rebaħ. Matul is-sena li għamel jieħu l-kura, kienu ħafna dawk li kienu jistaqsuh x'għandu bżonn u kif jistgħu jgħinuh, u hu kien jgħidilhom 'morru agħtu d-demm'. Jispjega kif it-tip ta' demm tiegħu huwa wieħed rari, iżda t-tobba kienu kunfidenti li jsibu demm kompatibbli, u fil-fatt sabu demm jaqbel eżattament ma' tiegħu proprju fil-Ġermanja. Raymond Borg qasam id-dispjaċir tiegħu li qatt f'għomru ma rnexxielu jagħti d-demm, qabel ma marad minħabba li kien jibża' u issa ma jistax minħabba t-trattament li ħa. Huwa jappella lill-poplu Malti u Għawdxi biex jagħmel ftit sforz u kuraġġ u jmur jagħti dan ir-rigal tal-ħajja, għax jista' jasal iż-żmien li jiddispjaċih u jkun tard wisq. Dawn l-appelli, Raymond jagħmilhom ukoll ta' spiss fuq il-profil tal-Facebook tiegħu. Id-donazzjonijiet tad-demm jistgħu jsiru: Fiċ-Ċentru Nazzjonali tad-Donazzjoni tad-Demm fi Gwardamangia, li jiftaħ kuljum mit-8a.m. sas-6pm, inkluż il-Ħdud u l-Festi pubbliċi. Fid-daħla għas-Swali l-Kannella fl-Isptar Mater Dei, għall-kumdità tal-impjegati tal-Isptar, kif ukoll għal dawk li jkunu qed iżuru l-pazjenti – kull nhar ta' Tnejn mis-2:00 p.m. sas-7:00 p.m. Fl-Isptar Ġenerali ta' Għawdex mit-Tnejn sas-Sibt mit-8.30 a.m. sal-11.30 a.m. (eskluż il-Ħdud u l-festi pubbliċi) u Ħadd kull erba' Ħdu Wieħed jista' jagħti d-demm ukoll fil- Mobile Blood Donation Unit li jżur diversi lokalitajiet f'diversi jiem tal-ġimgħa. L-iskeda ta' fejn ser ikun ser iżur dan il-unit u tagħrif ieħor relatat mal-għoti tad-demm jinsabu fuq is-sit elettroniku www.blood.gov.mt jew fuq il-paġna ta' Facebook www.facebook.com/bloodmalta .